ΚΑΝΟΝΙΣΜΟΣ (ΕΟΚ) αριθ. 545/79 ΤΗΣ ΕΠΙΤΡΟΠΗΣ της 22ας Μαρτίου 1979 περί τροποποιήσεως του κανονισμού (ΕΟΚ) αριθ. 262/79 περί πωλήσεως σε μειωμένη τιμή βουτύρου που προορίζεται για την κατασκευή προϊόντων ζαχαροπλαστικής, παγωτών και άλλων βρωσίμων προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου, της 27ης Ιουνίου 1968, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΟΚ) αριθ. 1761/78(2), και ιδίως το άρθρο 6 παράγραφος 7,

τον κανονισμό (ΕΟΚ) αριθ. 878/77 του Συμβουλίου, της 26ης Απριλίου 1977, περί της τιμής συναλλάγματος που πρέπει να εφαρμόζεται στον γεωργικό τομέα(3), όπως τροποποιήθηκε τελευταία από τον κανονισμό (ΕΟΚ) αριθ. 2580/78(4), και ιδίως το άρθρο 4 παράγραφος 3,

Εκτιμώντας:

ότι σύμφωνα με το άρθρο 16 παράγραφος 1 του κανονισμού (ΕΟΚ) αριθ. 262/79 της Επιτροπής(5), οι τιμές πωλήσεως του βουτύρου από τους οργανισμούς παρεμβάσεως καθορίζονται σύμφωνα με τη διαδικασία δημοπρασίας ενώ τηρείται ένα ελάχιστο επίπεδο καθοριζόμενο σε λογιστικές μονάδες για κάθε ιδιαίτερη δημοπρασία-

ότι πρέπει, προς αποφυγή των διοικητικών δυσχερειών που θα ήταν δυνατόν να εμφανισθούν στην πρακτική και προς εξασφάλιση ομοιομόρφου εφαρμογής στα Κράτη μέλη, να προσδιορισθούν οι συντελεστές που θα πρέπει να χρησιμοποιηθούν για τη μετατροπή της τιμής σε εθνικό νόμισμα-

ότι ο κανονισμός (ΕΟΚ) αριθ. 878/77 προβλέπει στο άρθρο 4 παράγραφος 1 ότι, όσον αφορά τις επιπτώσεις επί των δικαιωμάτων και υποχρεώσεων που υφίστανται κατά το χρόνο της τροποποιήσεως μιας αντιπροσωπευτικής τιμής, εφαρμόζονται οι διατάξεις του κανονισμού (ΕΟΚ) αριθ. 1134/68 του Συμβουλίου, της 30ης Ιουλίου 1968, περί καθορισμού των κανόνων εφαρμογής του κανονισμού (ΕΟΚ) αριθ. 653/68, περί των όρων τροποποιήσεως της αξίας της λογιστικής μονάδος που χρησιμοποιείται για την κοινή γεωργική πολιτική(6), οι οποίοι προβλέπονται για την τροποποίηση της σχέσεως μεταξύ της ισοτιμίας του νομίσματος ενός Κράτους μέλους και της αξίας της λογιστικής μονάδος-

ότι σύμφωνα με το άρθρο 4 παράγραφος 2 του κανονισμού (ΕΟΚ) αριθ. 1134/68, τα εκεί αναφερόμενα ποσά έχουν πληρωθεί δια χρησιμοποιήσεως του συντελεστού μετατροπής που ίσχυε κατά το χρόνο της πραγματοποιήσεως της πράξεως ή μέρους της πράξεως- ότι σύμφωνα προς το άρθρο 6 του προαναφερθέντος κανονισμού, ως χρόνος πραγματοποιήσεως της πράξεως θεωρείται η ημερομηνία, κατά την οποία επέρχεται η γενεσιουργός αιτία της απαιτήσεως της σχετικής με το αναφερόμενο σ' αυτή την πράξη ποσό, ως η γενεσιουργός αυτή αιτία προσδιορίζεται από την κοινοτική ρύθμιση ή ελλείψει και εν αναμονή αυτής, από τη ρύθμιση του σχετικού Κράτους μέλους- ότι, εν τούτοις, σύμφωνα με το άρθρο 4 παράγραφος 3 του κανονισμού (ΕΟΚ) αριθ. 878/77, δύναται να γίνει παρέκκλιση από τις προηγούμενες διατάξεις-

ότι, όσον αφορά τη μετατροπή σε εθνικό νόμισμα των ελαχίστων τιμών που καθορίζονται για κάθε ιδιαίτερη δημοπρασία, πρέπει, εν όψει του συμφέροντος του ενεργούντος να γνωρίζει, από τη στιγμή που υποβάλλει την προσφορά του, την τιμή που θα πρέπει να πληρώσει σε διεθνές νόμισμα, και επίσης χάριν απλοποιήσεως του ελέγχου, να λαμβάνεται υπόψη η αντιπροσωπευτική τιμή που ισχύει κατά την ημερομηνία λήξεως υποβολής των προσφορών της εν λόγω ιδιαίτερης δημοπρασίας-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρήσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 16 του κανονισμού (ΕΟΚ) αριθ.262/79 προστίθεται η εξής παράγραφος:

"3. Η μετατροπή σε εθνικό νόμισμα της ελαχίστης τιμής που αναφέρεται στην παράγραφο 1 και της τιμής που οφείλουν να πληρώσουν οι πλειοδότες πραγματοποιείται με τη βοήθεια του αντιπροσωπευτικού συντελεστού που ισχύει την ημέρα της λήξεως υποβολής των προσφορών της εν λόγω ιδιαίτερης δημοπρασίας."

Άρθρο 2

Ο παρών κανονισμός αρχίζει να ισχύει από την δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 22 Μαρτίου 1979.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. N 148 της 28.6.1968, σ.13.

(2) ΕΕ αριθ. Ν 204 της 28.7.1978, σ.6.

(3) ΕΕ αριθ. Ν 106 της 29.4.1977, σ.27.

(4) ΕΕ αριθ. Ν 309 της 1.11.1978, σ.13.

(5) ΕΕ αριθ. Ν 41 της 16.2.1979, σ.1.

(6) ΕΕ αριθ. Ν 188 της 1.8.1968, σ.1.